**KLAIPĖDOS MIESTO ŠEIMOS TARYBOS**

**POSĖDŽIO PROTOKOLAS**

2020 m. lapkričio 18 d. Nr. TAR1-185

Posėdis įvyko 2020-11-10, posėdžio pradžia 10.00 val. (nuotoliniu būdu „Microsoft Teams“)

Posėdžio pirmininkė Rita Čėsnaitė.

Posėdžio sekretorius Regina Venskuvienė.

Dalyvavo: (nuotoliniu būdu) Šeimos tarybos nariai: Saulius Budinas, Germanas Čepas, Rita Čėsnaitė, Edita Kučinskienė, Jurgita Kulevičienė, Ulijana Petraitienė, Laima Juknienė, Lina Skrupskelienė, Andrius Vaitkevičius, Aušra Zarambienė.

Kviestiniai asmenys: Karolina Vaičikė, VšĮ Socialinių paslaugų informacijos centro direktoriaus pavaduotoja.

DARBOTVARKĖ:

1. Dėl socialinių paslaugų šeimai pasiekiamumo.
2. Dėl mokyklos tėvų tarybos konferencijos organizavimo.
3. Dėl nuotolinio mokymosi galimybių priešmokyklinio ir pradinio amžiaus vaikams.

1. SVARSTYTA: Socialinių paslaugų šeimai pasiekiamumas.

Karolina Vaičikė pristatė VšĮ Socialinių paslaugų informacijos centro veiklą (toliau – Centras). Centras, rinkdamas ir sistemindamas informaciją apie socialines paslaugas teikiančias įstaigas, siekia padidinti paslaugų pasiekiamumą gyventojams. Stengiamasi apjungti visus paslaugas teikiančius sektorius. Yra sukurta duomenų bazė, kurioje apie įstaigą pateikiami kontaktai, paslaugų aprašymas. Kadangi įstaigų, teikiančių socialines paslaugas yra labai daug, žmonėms sunku susiorientuoti. Apie įstaigas, teikiančias socialines paslaugas informaciją galima rasti Centro tinklapyje, konsultuojantis telefonu arba lankstinuke. Pagrindiniai klausimai, dėl kurių asmenys kreipiasi į Centrą, yra finansinė parama, dienos centrai (ypač neįgalių vaikų tėvai), atokvėpio paslaugos sau ir vaikams bei psichologinė pagalba. Įstaigos šūkis – „Turi informaciją – valdai situaciją“.

NUTARTA: viešinti tinklapį [www.kspic.lt](http://www.kspic.lt); atsiradus naujoms paslaugoms ir norint jas paviešinti, kreiptis į šio tinklo administratorius dėl paslaugų viešinimo.

1. SVARSTYTA: mokyklų tėvų tarybos konferencijos organizavimas.

Aušra Zarambienė informavo, kad gaunami tėvų nusiskundimai apie tai, kad ugdymo įstaigose neveikia savivalda, nors yra sudarytos tėvų tarybos. Konferencija būtų labai naudinga tėvų įgalinimui, suteiktų jiems informacijos, kurios šiuo metu trūksta.

Ulijana Petraitienė siūlo konferenciją organizuoti ne visoms ugdymo įstaigoms bendrai, bet atskirti ikimokyklinį sektorių ir mokyklinį sektorių, įvertinant klausimų aktualumą. Organizuojant konferenciją, tikslinga pasikonsultuoti su švietimo darbuotojų profesine sąjunga ir mokyklų vadovų asociacija. Reikia numatyti konferencijos tikslus, uždavinius, tikslines dalyvių grupes.

Aušra Zarambienė teigė, kad 2020 metai yra paskelbti Mokyklų bendruomenių metais. Konferencija galėtų būti skirta šiai progai, nes Klaipėdoje renginių šia tema nebuvo.

Kituose miestuose aktyviai ir produktyviai veikiančių Šeimos tarybų, pvz., Kauno, Alytaus. Siūlymas pasikviesti jas pasidalinti patirtimi. Galbūt konferencijai būtų dar daugiau idėjų.

NUTARTA: ieškoti konferencijai lektorių (tėvų, pedagogų, psichologų), numatyti konferencijos tikslus, uždavinius, tikslines dalyvių grupes. Išsiaiškinti, ar sutiktų pasidalinti patirtimi Kauno miesto Šeimos taryba. Kito posėdžio metu aptarti konferencijos tikslus ir uždavinius, numatyti datą.

1. SVARSTYTA: galimybė priešmokyklinio ir pradinio ugdymo procese taikyti nuotolinį mokymąsi.

Aušra Zarambienė pristatė dabartinio karantino metu iškilusią problemą, kai priešmokyklinis ir pradinis ugdymas nevykdomas nuotoliniu būdu. Šalies mastu raginama kiek galima mažinti asmenų kontaktus, siekiant sustabdyti viruso plitimą. Nemažai tėvų kreipėsi į ugdymo įstaigas, prašydami nuotolinio mokymo, tačiau mokyklų administracijos prašymų netenkina, nes vadovaujasi Lietuvos Respublikos sveikatos apsaugos ministro –valstybės lygio ekstremalios situacijos valstybės operacijų vadovo sprendimu, kuriame tokia galimybė nenumatyta. Tėvai, kurie dirba nuotoliniu būdu, gyvena kartu su vyresnio amžiaus šeimos nariais, prisiima atsakomybę už savo vaikų mokymą namuose. Jie siūlo taikyti išimtis, mišrų mokymąsi. Vaikams, esantiems saviizoliacijoje, nuotolinis mokymas taikomas.

Laima Juknienė paaiškino, kad mokymą mišria forma klasėje organizuoti sunku dėl techninių galimybių. Pamoka turi būti vedama vienu metu. Kiekviena mokykla turėtų spręsti pati kaip organizuoti ugdymo procesą karantino metu.

Germanas Čepas sako, kad mokyklos taryba yra aukščiausias valdymo organas, kuris turėtų priimti sprendimus dėl vidaus tvarkos taisyklių. Reikėtų naudoti daugiau galių vietose.

Ulijanos Petraitienės nuomone, mišrus būdas labai apsunkina ugdymo proceso organizavimą. Tačiau mokyklų vadovai yra atsakingi už ugdymo proceso organizavimą vietoje. Sprendžiant aktualius klausimus, į pagalbą galima pasitelkti mokyklos vaiko gerovės komisiją.

NUTARTA: deleguoti Šeimos tarybos pirmininkę R. Čėsnaitę į Klaipėdos miesto savivaldybės tarybos Kultūros, švietimo ir sporto komiteto posėdį, kuriame bus svarstoma galimybė leisti priešmokyklinio ir pradinio ugdymo procese taikyti nuotolinį mokymą.

|  |  |
| --- | --- |
| Posėdžio pirmininkė | Rita Čėsnaitė |
|  | |
| Posėdžio sekretorė | Regina Venskuvienė |